**ТАНИЛЦУУЛГА**

**“Архив, албан хэрэг хөтлөлтийн тухай”**

**хуулийн төслийн тухай**

Архив, албан хэргийн хөтлөлтийн тухай хуулийн төслийг архив, албан хэрэг хөтлөлт нь арга зүй, зохион байгуулалтын хувьд нэгдмэл байх, хадгалалт хамгаалалт аюулгүй, найдвартай байх, ашиглалт хуулийн хүрээнд нээлттэй, шуурхай байх, албан хэрэг хөтлөлтийн болон архивын сан хөмрөгийн бүрдүүлэлт тогтмол үнэн зөв, бүрэн байх үндэслэлээр боловсрууллаа.

Албан хэрэг хөтлөлтийн үйл ажиллагааг энэхүү хуулийн төсөлд анх удаа хуулийн хэм хэмжээгээр зохицуулав. Албан хэрэг хөтлөлтийг хуульчлан журамласнаар энэхүү үйл ажиллагаа боловсронгуй болж, баримт бичигтэй ажиллах албан хаагчдын хариуцлага сайжирна.

Албан хэрэг хөтлөлтийн үйл ажиллагаа боловсронгуй, эмх цэгцтэй байх нь архивын баримтыг анхан шатанд бүрэн, зөв бүрдүүлэхэд онцгой ач холбогдолтой тул хуулийн төсөлд албан хэрэг хөтлөлтийг тусгай бүлэг болгон орууллаа.

Архивын баримтын зэрэглэлийг тогтоохдоо Соёлын өвийг хамгаалах тухай хуулийн холбогдох заалттай уялдуулж, уг хуулийн 8 дугаар зүйлийн 8.3-т заасан шалгуурыг хангасан архивын баримтыг хосгүй үнэт баримтад хамааруулахаар зааж, нэн үнэт, үнэт, ердийн гэсэн зэрэглэлд хамааруулах архивын баримтыг хэрхэн тодорхойлох үндэслэлийг хуулийн төсөлд тусгалаа.

Үндэсний архивын сан хөмрөгийн баримт болон архивын хосгүй үнэт, нэн үнэт, үнэт баримтыг салбарын харьяалал, өмчийн хэлбэр, мэдээлэл агуулагчийн төрөл, хадгалагдаж байгаа байршлаас үл хамааран тэдгээрт улсын нэгдсэн тоо бүртгэл хөтлөхөөр тусгаж, нэгдсэн тоо бүртгэлд орох баримтын мэдээллийг хэрхэн авах талаар тодорхой хугацаа зааж орууллаа.

Архивын төрлийг төрийн архив, байгууллагын архив, хувийн архив гэж тодорхойлж, Үндэсний төв архив, төрөлжсөн архив, аймаг,нийслэлийн архив, тусгай архив нь төрийн архивын эрх хэмжээтэй ажиллахаар заалаа. Ийнхүү төрөлжүүлж ангилснаар архивын баримт бүрдүүлэх, шилжүүлэх, хадгалах үйл ажиллагаа улсын хэмжээнд тодорхой, нэгдсэн арга зүйтэй тогтолцоогоор явагдах юм.

Одоогоор төрөлжсөн архивууд нь байгууллагын архив гэж явж байгаа ба салбарын төв архивуудыг Үндэсний төв архивын салбар гэж хуульд заасан ч тэдгээрийн эрх зүйн байдлын талаар тодорхой зохицуулалт байдаггүй. Иймээс төрийн архивт хамаарах архивыг тодорхойлж, төрийн архивын чиг үүргийг нарийвчлан зааж, төрийн архив байгуулах, өөрчлөх, татан буулгах үндэслэлийг тусгалаа. Мөн зарим төрийн архив салбар архивтай байж болохоор тусгаж, салбар архивын үйл ажиллагааг хэрхэн явуулах талаар орууллаа.

Үндэсний архивын сан хөмрөгийн эх үүсвэрийг бүрдүүлэгч болох байгууллагын архивын талаар заалтууд нэмж орууллаа. Одоо даган мөрдөж байгаа Архивын тухай хуульд байгууллагын архивын үйл ажиллагааг тусгаагүйн улмаас анхан шатанд архивын баримт бүрдүүлэх, улмаар төрийн архивын баримтыг нөхөн бүрдүүлэх ажиллагаа хангалтгүй явж ирсэн байна.

Өмчийн хэлбэрээс үл хамааран байгууллага бүр архивтай байхыг зааж тэдгээр ньалбан хэрэг хөтлөлтийн явцад үүссэн архивын баримтыг заасан хугацаанд түр хадгалах, ашиглуулах, байнга хадгалах архивын баримтыг төрийн архивын хадгалалтад шилжүүлэх үндсэн чиг үүргийг хэрэгжүүлэх талаар зохицуулалт орууллаа. Мөн байгууллагын архивын үйл ажиллагаанд тавигдах шаардлага, архивын талаар байгууллагын хүлээх үүргийг тодорхойллоо.

Практикт гарч байгаа хэрэгцээг үндэслэн архивын баримт түр хадгалах үйлчилгээний тухай шинээр зүйл заалт нэмлээ. Архивын баримтын үнэ цэнэ, дахин давтагдашгүй шинж чанарыг харгалзан архивын баримтыг түр хадгалах үйлчилгээг хариуцлагатай эрхлэх явуулах шаардлагагын үүднээс тусгай зөвшөөрөлтэйгээр эрхлэхээр, тусгай зөвшөөрлийг архив, албан хэрэг хөтлөлтийн асуудал эрхэлсэн төрийн захиргааны байгууллага олгохоор тусгалаа.

Архив, албан хэрэг хөтлөлтийн мэргэжлийн хяналтын албаны дүрмийг Засгийн газар баталж байсныг өөрчилж, хяналтын алба, улсын байцаагчтай холбоотой зохицуулалтыг Төрийн хяналт, шалгалтын тухай хуулийн зарчим, холбогдох заалттай уялдуулан хуулийн төсөлд тусгаж, хуулиас гадна дүрмээр зохицуулах явдлыг халлаа. Архив, албан хэрэг хөтлөлтийн үйл ажиллагаанд хэрэгжүүлэх хяналтын чиглэлийг тодорхойлж тусгав.

Дээр дурдсан дүрмээр улсын  байцаагчийн эрхийг Хууль зүй, дотоод хэргийн сайд олгож байсныг өөрчилж, Улсын ерөнхий байцаагч олгохоор хуульчиллаа.

Архивын ерөнхий газрын дэргэд баримт нягтлан шалгах орон тооны бус комисс ажилладаг байсныг өөрчилж, тухайн комиссын чиг үүргийг Архивын ерөнхий газрын гүйцэтгэх үндсэн чиг үүрэгт оруулж тусгасан ба ингэснээр архив, албан хэрэг хөтлөлтийг мэргэжлийн арга зүйн нэгдсэн удирдлагаар хангах тус газрын эрх, үүрэг бүрэн хангагдах юм.

Харин байгууллагын архивын дэргэд баримт нягтлан шалгах комисс, төрийн архивын дэргэд баримт нягтлан шалгах арга зүйн комисс тус тус орон тооны бус байхаар зааж, тэдгээрийн чиг үүргийг тодорхойлов.

Архив албан хэрэг хөтлөлтийн асуудал эрхэлсэн төрийн захиргааны байгууллагын үйл ажиллагааны эрх зүйн үндсийг тодорхой тусгав.

Архив судлал, баримт судлалыг хөгжүүлэх, архивын баримтыг эрдэм шинжилгээ, судалгааны эргэлтэд оруулах, олон нийтэд сурталчлах, архив, албан хэрэг хөтлөлтийн чиглэлээр ажиллаж байгаа хүний нөөцийн чадавхийг сайжруулах, мэргэшүүлэх асуудлаар гарч байгаа хэрэгцээ, шаардлагыг харгалзан үзэж Сургалт, судалгааны төвийг Архив, албан хэрэг хөтлөлтийн асуудал эрхэлсэн төрийн захиргааны байгууллагын дэргэд ажиллуулахаар зааж, чиг үүргийг нь тусгалаа. Үүнд: архивын баримтыг сурталчлах, үзэсгэлэн зохион байгуулах, мэргэжлийн ном, гарын авлага бэлтгэх, сэтгүүл эрхлэн гаргах, архив, албан хэрэг хөтлөлт хариуцсан ажилтныг давтан сургалт болон мэргэшүүлэх сургалт зохион байгуулах зэрэг.

Цахим албан хэрэг хөтлөлт, цахим архивын асуудлыг зохицуулсан хэм хэмжээг шинэчлэв. Практикт олон төрлийн журам, дүрэм, стандартаар зохицуулж буй асуудлыг эмх цэгцтэй болгох, цаасан суурьтай болон цахим архивын баримтын хүчин төгөлдөр байдлыг хангах талаар зохицуулалт орууллаа.

Төрийн болон байгууллагын архивын чиг үүрэгт архивын баримтыг цахим хэлбэрт шилжүүлэх, мэдээллийн сан бүрдүүлэх, архивын ашиглалтын үйл ажиллагаанд цахим үйлчилгээ нэвтрүүлэх тухай заалаа.

Төрийн архивын баримтыг түүх, соёл, улс төр, эдийн засаг, эрдэм шинжилгээ, судалгаа, боловсрол гэгээрлийн арга хэмжээнд ашиглуулах түүнчлэн иргэдийн хууль ёсны эрх, ашиг сонирхлыг хангах зорилгоор төрийн архиваас тодорхой бүлгийн хүмүүст үнэ төлбөргүй үйлчилгээ үзүүлэхээр тусгалаа.

2015 онд явагдсан байгууллагын архив, албан хэрэг хөтлөлт, төрийн байгууллагын ажлын зохион байгуулалтын улсын үзлэгийн дүнгээс үзэхэд төрийн 1716 байгууллагын 1184 нь албан хэрэг хөтлөлтийн, 1471 нь архивын орон тооны ажилтангүй байна. 462 байгууллага нь архив, албан хэрэг хөтлөлтийн ажлыг нэг ажилтанд хавсруулан гүйцэтгүүлж, 298 байгууллага нь багш, эмч, нярав, ня-бо гэх мэт үндсэн ажилтнуудад архив, албан хэрэг хөтлөлтийн ажлыг хамтад нь хавсруулсан байна. Ихэнх төрийн архивууд, ялангуяа аймгийн архивууд нь 2-3 орон тоотой ажиллаж байгаа нь төрийн архивын үйл ажиллагааг хэвийн явуулах нөхцөл бололцоог хангахгүй байна.

1995 оны байдлаар 200 гаруй байгууллагын баримтаар нөхөн бүрдүүлэлт хийдэг байсан бол 2015 оны байдлаар 900 гаруй болж, ажлын ачаалал 4 дахин нэмэгдсэн. Тэгтэл 1995 онтой харьцуулахад орон тоо 15 хувиар багассан байна.

Иймд хуулийн төсөлд төрийн архивт байвал зохих ажилтныг мэргэжлээр нь тухайлан зааж орууллаа. Үүнд: улсын байцаагч, мэргэжилтэн, эрдэм шинжилгээний ажилтан, зааварлагч-арга зүйч, архивч, сан хөмрөгч, мэдээллийн технологийн ажилтан, сэлбэн засагч, ариутгагч хамаарна.

Хуулийн төсөлд заасан мэргэжлийн шаардлага болон архивт хадгалж байгаа баримтын хэмжээ, хөмрөг үүсгэгчийн тоо, архиваас үзүүлж байгаа лавлагаа, мэдээллийн ажлын нэр төрөл, тоо хэмжээ зэргийг харгалзан төрийн архивын ажлын байрны жишиг нормативыг архив, албан хэрэг хөтлөлтийн асуудал эрхэлсэн Засгийн газрын гишүүн, хөдөлмөр, нийгмийн хамгааллын асуудал эрхэлсэн Засгийн газрын гишүүнтэй хамтран батлахаар зохицууллаа.

Мөн байгууллагын архив орон тооны ажилтантай байхаар, байгууллагын бичиг хэргийн ажилтныг орон тоогоор ажиллуулах тухай заалаа.

Архив, албан хэрэг хөтлөлтийн тухай хуулийн төсөл нь найман бүлэг, 50 зүйлтэй.

Хуулийн төслийг боловсруулахдаа архив, албан хэрэг хөтлөлтийн талаар олон жилийн түүх, соёлтой бусад орны хууль тогтоомж, олон улсын стандартыг харьцуулан судлахын зэрэгцээ өөрийн орны архив, бичиг соёлын түүхэн уламжлал, архивын тухай хууль тогтоомжийн хэрэгжилтэд гарч буй ололт, туршлагад тулгуурласан болно.

---ооОоо---